Yodgor Sa’diyev “Shaytanat”ning 21-qismi ustida ishlayotganini ma’lum qildi

O‘zbek milliy akademik drama teatrining aktyori, O‘zbekiston xalq artisti Yodgor Sa’diyev “Shaytanat”ning 21-qismi ustida ishlayotgani haqida ma’lum qildi, deb yozadi “Qalampir.uz”.

“Bundan bir necha yil ilgari ‘Shaytanat’ning 21-qismini suratga olib qo‘ygandik, montaj qilinmagandi. Turmush o‘rtog‘im ‘Shuni oxiriga yetkazing’, deb o‘zi ham ko‘rmay ketdi. Hozir uning shu iltimosini bajaryapman. Montaj tugadi, endi ovozlashtirish ishlarini nihoyasiga yetkazsak, uning iltimoslaridan birini bajargan, ruhini shod qilgan bo‘laman”, — deydi Yodgor Sa’diyev.
Aktyor suhbat davomida O‘zbekiston xalq yozuvchisi Tohir Malikning to‘rtta asari ustida ish boshlagani, “Murdalar gapirmaydi” nomli asari asosida film suratga olmoqchiligini ham aytdi.
2015-yilning 17-dekabr kuni O‘zbekiston xalq artisti Yodgor Sa’diyevning rafiqasi, san’atshunos olima Zaylixon Sa’diyeva xastalik tufayli olamdan o‘tgan edi.